Sfida për rezervat botërore të ushqimit
Ish-drejtuesja e Programit Botëror të Ushqimit bën thirrje për vëmendje urgjente ndaj mungesave ushqimore që do të ndeshë bota së shpejti
Këto kohë vëmendja ka qenë e përqendruar tek përpjekjet e Presidentit Obama dhe Kongresit për të gjetur një zgjidhje ekonomike për të shmangur katastrofën fiskale. Por ish-drejtuesja e Programit Botëror të Ushqimit thotë se një shqetësim i madh duhet të jetë katastrofa e pritshme ushqimore. Korrespondenti Joe de Capua njofton: Josette Sheeran thotë se që kur u largua në muajin prill nga Programi Botëror i Ushqimit, ka pasur kohë të reflektojë mbi masat që duhen marrë për të eliminuar urinë dhe kequshqyerjen. Zonja Sheeran foli kohët e fundit në Institutin për Kërkime mbi Ushqimin. Ajo thotë se 2 miliardë vetë do t’i shtohen brenda vitit 2050 sistemit të prodhimit dhe furnizimit ushqimor në botë. Kombet e Bashkuara përllogarisin se aktualisht ka në botë një milliard njerëz që vuajnë nga mungesa ushqimore dhe 2 miliardë vetë që nuk marrin vlerat e nevojshme ushqimore. Zonja Sheeran thotë se megjithëse sot në botë prodhohet ushqim i mjaftueshëm, çdo 10 sekonda një fëmijë vdes nga urija. Por shumë nga fëmijët që nuk vdesin mund të vuajnë nga mungesa ushqimore dhe urija gjatë gjithë jetës. Ajo sjell si shembull një studim të Universitetit të Kilit që ka skanuar trurin e dy tre-vjeçarëve, njëri që ka marrë vlerat e nevojshme ushqyese, ndërsa tjetri i rritur me mungesa. Ajo thotë se 5 mijë ditët e para të jetës, përfshirë këtu edhe shtatzaninë, janë me rëndësi kritike për jetën e fëmijës. Specialistja thotë se në vitet e fundit bashkëpunimi mes sektorit privat dhe atij shtetëror ka ofruar zgjidhje të suksesshme kundër kequshqyerjes si paketat me pastë të prodhuar nga farat e kikirukut. Zonja Sheeran thotë se ushqimi me gji është thelbësor në luftën kundër kequshqyerjes. Megjithatë, kjo praktikë nuk ndiqet në masë në disa vende në zhvillim: Ajo thotë se gratë duhet të nxiten dhe të mbështeten kur ushqejnë fëmijën me gji. Por një tjetër problem është se shumë gra janë të kequshqyera vetë dhe duhet të krijohen programe për të ndihmuar këto gra. Ajo propozon programe për të nxitur fermerët e vegjël dhe për të mbështetur gratë në zona rurale. Urija është në masë të madhe rezultat i problemeve në infrastrukturë. Shpesh herë zgjidhja është shumë e thjeshtë - për shembull ndërtimi i një magazine për fshatin, që të mos prishen rezervat ushqimore nga fenomenet e natyrës. Ish-drejtuesja e Programit Botëror të Ushqimit ofron një numër rekomandimesh për të shmangur atë që e quan: katastrofa ushqimore. Ndër to përfshihet përmirësimi i programeve për ushqimin e nënës dhe foshnjave, investimet në projekte për prodhim ushqimor në vendet në zhvillim, fuqizimi i programeve të suksesshme ushqimore dhe mbështetja e projekteve për modernizimin e ekonomive bujqësore në vendet e varfëra. Zonja Sheeran thotë se beteja kundër kequshqyerjes mund të fitohet, por kjo kërkon ndryshimin e mendësisë sonë në këtë luftë.